
- Neslužbeni prečišćeni tekst -
ZAKON O VRIJEDNOSNIM PAPIRIMA 
I - OPĆE ODREDBE 
Član 1. 
Ovim zakonom uređuju se emisija i promet vrijednosnih papira i učesnici u prometu vrijednosnih papira u Federaciji Bosne i Hercegovine (u daljem tekstu: Federacija). 
Član 2. 
Vrijednosni papir u smislu ovog zakona je isprava ili elektronički zapis koji sadrži prava koja se bez istih ne mogu ni ostvarivati ni prenositi, i to: 
1) dionice;                                                                                                                                                         2) obveznice;                                                                                                                                                    3) certifikati (izdati na rok duži od godinu dana);                                                                                           4) ostali vrijednosni papiri dugoročnog karaktera;                                                                                              5) ugovor o investiranju na temelju kojeg se mogu od trećih lica pribavljati sredstva;                                      6) druga prenosiva isprava o investiranju;                                                                                                       7) drugo pravo utvrđeno kao vrijednosni papir propisima Komisije za vrijednosne papire u Federaciji Bosne i Hercegovine (u daljem tekstu: Komisija). 
Derivativni vrijednosni papir je vrijednosni papir čija vrijednost ovisi o vrijednosti drugih vrijednosnih papira ili vrijednosnih papira u vezi s njima. Sadržaj vrijednosnog papira određuje  emitent, odlukom o emisiji i mora biti naveden u prospektu i može biti promijenjen odlukom organa emitenta nadležnog za odobravanje emisije, u skladu sa zakonom i propisima Komisije. 
Član 3. 
Odredbe ovog zakona ne primjenjuju se na:                                                                                                     1) obaveze banaka i drugih štedno-kreditnih organizacija, koje proizlaze iz primanja depozita ili drugih sredstava sa utvrđenim rokom dospijeća i nisu predmet prometa na javnom tržištu;                                                                                                                     2) mjenice i čekove; 








                                 3) police osiguranja; 








                                      4) komercijalne papire (trgovačka uputnica, robna uputnica, kreditno pismo, konosman, tovarni list, skladišni list), založnice i druge dokumente o plaćanju. 
Član 4. 
Poslove registracije čuvanja i održavanja podataka o vrijednosnim papirima, kao i poslove u vezi prenosa vrijednosnih papira obavlja organizacija za poslove registra vrijednosnih papira (u daljem tekstu: Registar), u skladu sa posebnim zakonom. 
Vrijednosni papiri emituju se u dematerijaliziranom obliku, kao elektronički zapisi. 
Član 5. 
Domaći vrijednosni papiri emitovani u materijalizovanom obliku prije stupanja na snagu ovog zakona i strani vrijednosni papiri deponiraju se i u pravnom prometu se pojavljuju samo u obliku elektroničkih zapisa kod Registra. 
Član 6. 
Elektronički zapis vrijednosnog papira kod Registraobavezno sadrži: 

                                       1) oznaku vrste i klase vrijednosnog papira; 





                                          2) naziv i adresu sjedišta pravnog lica koje je emitovalo vrijednosni papir (u daljem tekstu: emitent) i njegovu oznaku u registru emitenta kod Komisije, 

                                                                          3) nominalnu vrijednost; 







                                        4) podatke o kupcu vrijednosnog papira (u daljem tekstu: Vlasnik vrijednosnog papira) i to: naziv i sjedište pravnog lica ili ime i prezime i jedinstveni matični broj građanina ili broj računa Vlasnika vrijednosnog papira kod Registra za strano fizičko lice; 
                                                                           5) obaveze emitenta i prava i obaveze Vlasnika vrijednosnog papira i način njihovog izvršavanja;                                             6) mjesto i datum emisije vrijednosnog papira; 




                                         7) druge informacije određene propisima Komisije i                                                                                        8) imena lica ovlaštenih za zastupanje emitenta. 
Član 7. 
Emitent može biti preduzeće, banka, društvo za upravljanje fondovima, investicioni fond, uzajamni fond, penzijski fond i osiguravajuće društvo, organizovani kao dioničko društvo ili društvo sa ograničenom odgovornošću. 




                                                                  Emitent je obavezan osigurati ostvarivanje prava sadržanih u vrijednosnom papiru. Odlukom o emisiji vrijednosnih papira ne može se ograničiti pravo kupovine vrijednosnih papira bilo kom licu, ako to pravo nije ograničeno zakonom, niti se može davati prednost bilo kojem kupcu. 

          Izuzetno od stava 3. ovog člana, odlukom o emisiji novih dionica može se utvrditi da vlasnici postojećih dionica istog emitenta imaju pravo preče kupnje dionica nove emisije do iznosa koji im osigurava zadržavanje istog učešća u ukupnom broju dionica istog emitenta koje su imali na dan donošenja odluke o novoj emisiji. 


                                                                              Za tačnost i potpunost podataka dostavljenih Registru odgovoran je emitent i članovi nadzornog odbora i uprave emitenta pojedinačno. 
Član 8. 
Vlasnik vrijednosnog papira ima račun kod Registra, koji vlasniku računa izdaje certifikat.            Certifikat obavezno sadrži: 







                                    1) naziv i sjedište pravnog lica ili ime i prezime i jedinstveni matični broj građanina ili broj računa vlasnika vrijednos-nog papira kod Registra za strano fizičko lice;                                                                    2) naziv, sjedište i adresu emitenta; 






                                3) oznaku vrste i klase vrijednosnog papira; 





                                         4) nominalnu vrijednost i broj vrijednosnih papira iste klase i 


                                         5) ovjeru od Registra. 







                                        Certifikat uključuje sve vrijednosne papire koje ima vlasnik vrijednosnih papira na računu kod Registra. 








                                              Pravo uvida u račun imaju vlasnik vrijednosnih papira i ovlaštena lica Registra. 
Član 9. 
Vlasnik računa vrijednosnih papira koji na svom računu drži vrijednosne papire u ime i za račun trećih lica, dužan je to izričito navesti u prijavi za upis, a na zahtjev Komisije, emitenta ili drugog vlasnika vrijednosnog papira iste klase, dužan je identificirati vlasnika vrijednosnog papira. 
Član 10. 
Vlasništvo na vrijednosnom papiru stiče se na dan zaključivanja pravnog posla kojim se prenosi vlasništvo na vrijednosnom papiru. 
Član 11. 
Prijavu promjene vlasništva na vrijednosnom papiru kupac je dužan izvršiti najkasnije sedam dana od dana zaključenja pravnog posla iz člana 10. ovog zakona. Prijenos vlasništva na dematerijalizovanom vrijednosnom papiru vrši Registar upisom na račun novog vlasnika vrijednos-nog papira, a u slučaju prijenosa vlasništva na dionicama i upisom promjene u Registru dionica emitenta. 
Član 12. 
Uticajnim licem u smislu odredaba ovog zakona smatra se svako lice koje se u odnosu prema drugom fizičkom ili pravnom licu nalazi s jednim od sljedećih svojstava, položaja ili sposob-nosti: 
       1) bliži i daljnji srodnik; 







                                    2) član nadzornog odbora, uprave, odbora za reviziju ili drugog organa imenovanog od skupštine ili nadzornog odbora pravnog lica i svako ovlašteno lice u pravnom licu s imenovanjem ili potvrdom imenovanja od strane nadzornog odbora; 

                                                                               3) kontroliše drugo lice; 







                                          4) kontrolisano je od drugog lica; 






                                      5) nastupa u ime drugog lica ; 






                                          6) u njegovo ime nastupa drugo lice;                                                                                                          7) zajedno sa drugim licem kontrolisano je od trećeg lica ; 



                                      8) drži najmanje 10% dionica s pravom glasa drugog lica. 
II - EMISIJA VRIJEDNOSNIH PAPIRA 
Član 13. 
Emisija vrijednosnih papira vrši se javnom ponudom ili zatvorenom prodajom. 
                                    Javna ponuda vrijednosnih papira je prodaja na osnovu javnog poziva za upis vrijednosnih papira. Javnom ponudom vrijednosnih papira u smislu ovog zakona ne smatra se ponuda vrijednosnih papira: 1) samo licima čija redovna djelatnost ih uključuje u ku-povinu, držanje, upravljanje ili raspolaganje ulaganjima, samostalno ili zajedno s drugim licima ; 


                                                  2) postojećim dioničarima emitenta po osnovu prava preče kupnje; 


                                        3) emitovanih po osnovu podjele, konverzije i denominacije; 


                                 4) emitovanih po osnovu isplate dividendi; 





                                         5) u posebnim okolnostima koje odredi Komisija. 



                                       Zatvorena prodaja je prodaja vrijednosnih papira unaprijed određenom kupcu ili grupi do najviše 40 kupaca. 







                                                     Emisija vrijednosnih papira putem javne ponude vrši se na osnovu prethodnog odobrenja Komisije.   Za emisiju i promet vrijednosnih papira na način i u slučajevima koji se ne smatraju javnom ponudom u smislu odredaba i ovog zakona nije potrebno prethodno odobrenje Komisije. 
Član 14. 
Emisija vrijednosnih papira obavezno uključuje: 




                                1) donošenje odluke o emisiji; 






                                2) odobrenje Komisije; 







                               3) zaključivanje ugovora između emitenta i registra; 



                                     4) zaključivanje ugovora između emitenta i banke putem koje se izvršavaju obaveze prema vlasniku vrijednosnog papira (u daljem tekstu: Depozitar); 

 
                                                              5) otvaranje privremenog računa za deponovanje uplata po osnovu kupovine vrijednosnog papira;               6) objavljivanje prospekta i javnog poziva za upis i uplatu vrijednosnog papira; 
                                    7) objavljivanje rezultata javne ponude vrijednosnog papira; i 


                                8) upis vrijednosnog papira u registar emitenta kod Komisije i na račune kupaca kod Registra. 
Član 15. 
Odluka o emisiji vrijednosnog papira obavezno sadrži: 



                                       1) naziv i adresu sjedišta i oznaku emitenta u registru emitenta kod Komisije;                                               2) naziv organa koji je donio odluku; 





                                      3) datum donošenja odluke;  







                                      4) oznaku vrste i klase vrijednosnog papira; 





                                       5) redni broj emisije i ukupan broj emitovanih vrijednosnih papira iste klase; 
                               6) broj i nominalnu vrijednost vrijednosnih papira;  




                                        7) prava sadržana u vrijednosnom papiru;  





                               8) način prodaje vrijednosnih papira; 





                                  9) vrijeme početka i završetka i popis mjesta za upis i uplatu vrijednosnih papira;                                        10) naznaku o zadržanom pravu emitenta na prekid upisa i uplate vrijednosnog papira prije isteka utvrđenog roka; 







                                                11) ime i prezime i funkciju lica ovlaštenih od emitenta za provođenje emisije vrijednosnog papira;          12) druge informacije u skladu sa zakonom i propisima Komisije. 

                                        Ugovor o osnivanju dioničkog društva predstavlja i odluku o prvoj emisiji dionica. 
Član 16. 
Emitent vrijednosnog papira ili osnivači prilikom osnivanja dioničkog društva (u daljem tekstu: podnosilac zahtjeva) podnosi Komisiji zahtjev za odobrenje emisije vrijednosnog papira. 

           Uz zahtjev iz stava 1. ovog člana, dostavlja se: 




                                           1) odluka o emisiji; 








                                        2) statut ili nacrt statuta dioničkog društva u osnivanju;                                                                                 3) isprava o upisu podnosioca zahtjeva u registar emitenta kod Komisije;                                                       4) prijedlog prospekta vrijednosnog papira;                                                                                                       5) dokaz o uplati takse za odobrenje emisije vrijednosnog papira.                                                                 Osim priloga iz stava 2. ovog člana, banke i druge finansijske organizacije dužne su dostaviti Komisiji pismeno mišljenje organa nadležnog za nadzor njihovog poslovanja, u skladu sa posebnim zakonom. 
Član 17. 
Podnosilac zahtjeva dužan je pripremiti prospekt vrijednosnog papira, koji mora sadržavati tačne i potpune informacije o emitentu i pravima sadržanim u vrijednosnom papiru, u skladu sa zakonom i propisima Komisije.                                                                                                                                Prospekt odobrava Komisija prije njegovog objavljivanja. 
Član 18. 
Prospekt obavezno sadrži podatke o:                                                                                                                1) vrijednosnom papiru;                                                                                                                                  2) pravnom statusu i vlasništvu emitenta; 





                                    3) djelatnost emitenta; 






                                                  4) poslovanju, imovini, zaduženosti, dobiti ili gubitku emitenta; i                                                                   5) odgovornim licima emitenta.                                                                                                                  Prospekt obavezno sadrži i izjavu o investiranju i informacije o riziku i faktorima rizika. 
Član 19.
Podaci o vrijednosnom papiru iz člana 18. stav 1. tačka 1. ovog zakona su:                                                   1) oznaka vrste, ukupan broj vrijednosnih papira i prava koja oni sadrže;                                                      2) mjesto, način i vrijeme upisa i uplate vrijednosnih papira;                                                                        3) naziv i adresa sjedišta osiguravatelja, ako je emisija osigurana;                                                                 4) naziv i adresa sjedišta garanta, ako se emisija realizuje uz garanciju;                                                         5) pravo preče kupovine, ovlaštenici i obim tog prava, ako je uključeno;                                                       6) ograničenja kupovine, obim ograničenja i lica na koje se odnosi, ako je uključena;                                  7) ograničenja prometa;                                                                                                                                       8) naziv i adresa Depozitara;                                                                                                                             9) cijena ili način utvrđivanja cijene vrijednosnog papira. 
Član 20. 
Podaci o pravnom statusu i vlasništvu emitenta iz člana 18. stav 1. tačka 2. ovog zakona su:                                                                                                                                                          1) naziv i adresa sjedišta, pravni oblik i datum osnivanja;                                                                                  2) iznos kapitala, vrsta, klasa i broj postojećih dionica;                                                                              3) broj i vrsta konvertibilnih vrijednosnih papira;                                                                                           4) kapitalske veze sa drugim pravnim licima; i                                                                                                5) popis dioničara koji imaju više od 5% ukupnog broja dionica sa pravom glasa.                                         Pri osnivanju dioničkog društva, podaci iz stava 1. ovog člana daju se za osnivače dioničkog društva. 
Član 21. 
Podaci o djelatnosti emitenta iz člana 18. stav 1. tačka 3. ovog zakona su:                                                    1) opis djelatnosti;                                                                                                                                          2) ocjena ovisnosti o licencama i ugovorima značajnim za poslovanje;                                                        3) pregled važnijih investicija u toku;                                                                                                             4) pravni sporovi koji mogu uticati na poslovanje;                                                                                           5) popis pravnih lica za čije vrijednosne papire se mogu zamijeniti vrijednosni papiri koji su predmet prospekta, ako su ta prava predviđena odlukom iz člana 15. Ovog zakona. Prilikom osnivanja dioničkog društva, u prospektu se daju podaci iz stava 1. tač. 1.,2. i 5. ovog člana. 
Član 22. 
Podaci o poslovanju emitenta iz člana 18. stav 1. tačka 4. ovog zakona su:                                              1) bilans stanja i bilans uspjeha sa izvještajima o izvršenoj reviziji za posljednje tri poslovne godine;                                                                                                                                2) iznos, način formiranja i korištenja fonda rezervi u posljednje tri poslovne godine;                                   3) iznos i struktura poreza, doprinosa, naknada i drugih obaveza plaćenih u posljednje tri poslovne godine;                                                                                                                                                               4) izvještaji o prethodnim emisijama vrijednosnih papira; i                                                                               5) naziv pravnog lica i ime i prezime fizičkog lica koje je izvršilo reviziju finansijskih izvještaja. 
Član 23. 
Podaci o odgovornim licima emitenta iz člana 18. stav 1. tačka 5. ovog zakona obavezno uključuju imena i prezimena i stručnu spremu predsjednika i članova nadzornog odbora i direktora. 
                 Prospekt obavezno sadrži izjavu potpisanu od odgovornih lica iz stava 1. ovog člana koja glasi: "Izjavljujemo da ovaj prospekt sadrži tačan i potpun prikaz imovine i obaveza, dobiti ili gubitka emitenta i prava sadržanih u vrijednosnom papiru." 

                                                                               Za tačnost i potpunost podataka sadržanih u prospektu odgovorni su emitent, članovi nadzornog odbora i uprave emitenta i lica koja su pripremila podatke i dala profesionalno mišljenje ili potvrdu o njihovoj tačnosti i potpunosti. 
Član 24. 
Izjava o investiranju iz člana 18. stav 2. ovog zakona obavezno sadrži podatke o namjeri emitenta u pogledu ciljeva i načina korištenja kapitala koji će se pribaviti prodajom vrijednosnog papira.   Komisija utvrđuje oblik i sadržaj izjave o investiranju za svaku emisiju vrijednosnih papira. 
Član 25. 
Ukoliko prije isteka roka za upis i uplatu vrijednosnog papira, nastanu nove okolnosti ili se ustanovi da podaci objavljeni u prospektu nisu potpuni i tačni, podnosilac zahtjeva dužan je objaviti dodatak prospektu sa dopunom ili ispravkom podataka, na način utvrđen za objavljivanje prospekta. 
Član 26. 
Objavljivanje skraćenog prospekta odobrava se u slučajevima:                                                                            1) emisije dionica po osnovu isplate dividende;                                                                                                  2) emisije novih vrijednosnih papira, prilikom spajanja, podjele, konverzije i denominacije;                                                                                                                                   3) zatvorene prodaje vrijednosnih papira; i                                                                                                         4) emisije vrijednosnih papira ukupne vrijednosti do 100.000 KM.                                                           Sadržaj skraćenog prospekta propisuje Komisija. 
Član 27. 
Ukoliko uz zahtjev za odobrenje emisije vrijednosnih papira nije podnesena dokumentacija u skladu sa članom 16. ovog zakona, Komisija će odmah podnosiocu zahtjeva dostaviti pismeni zaključak o nedostacima koje je podnosilac zahtjeva dužan otkloniti u roku od 15 dana. 
Član 28. 
O odobravanju ili odbijanju zahtjeva za emisiju vrijednosnog papira Komisija donosi rješenje, u roku od 30 dana od dana prijema zahtjeva.                                                                                                      Rok iz stava 1. ovog člana Komisija može produžiti uz saglasnost podnosioca zahtjeva. Rješenje iz stava 1. ovog člana je konačno. 
Član 29. 
Komisija će odbiti zahtjev za emisiju vrijednosnog papira kada:                                                                     1) ocijeni da emitent nije sposoban za izvršavanje obaveza po osnovu vrijednosnog papira;                                                                                                                                               2) dokumenti i podaci nisu u skladu sa zakonom ili su nepotpuni i netačni;                                                            3) podnosilac zahtjeva ne otkloni nedostatke u skladu sa zaključkom iz člana 27. ovog zakona. 
1. Javna ponuda 
Član 30. 
Na osnovu rješenja o odobrenju emisije vrijednosnog papira putem javne ponude, podnosilac zahtjeva dužan je objaviti javni poziv za upis i uplatu vrijednosnog papira, u "Službenim novinama Federacije BiH" i najmanje jednom domaćem dnevnom listu. Javni poziv iz stava 1. ovog člana mora sadržavati:                                                                        1) odluku o emisiji;                                                                                                                                              2) podatke o mjestu, roku i načinu upisa i uplate; i                                                                                           3) podatak o mjestu gdje se može dobiti prospekt. 
Član 31. 
Podnosilac zahtjeva dužan je objaviti  prospekt vrijednosnog papira, zajedno sa javnim pozivom iz člana 30. ovog zakona ili u obliku besplatne brošure koja je dostupna na području Federacije. 
Član 32. 
Javna ponuda vrijednosnih papira može biti okončana prije isteka roka za upis i uplatu, kada je ukupan broj vrijednosnih papira upisan prije isteka objavljenog roka ili je podnosilac zahtjeva donio odluku o prekidu upisa i uplate vrijednosnih papira u skladu sa odredbom člana 15. tačka 10. ovog zakona.                                                                       Podnosilac zahtjeva dužan je odluku o prekidu upisa i uplate vrijednosnog papira dostaviti Komisiji i objaviti u skladu sa odredbom člana 30 stav 1. ovog zakona, u roku od osam dana od dana donošenja odluke, a najkasnije tri mjeseca od dana donošenja rješenja Komisije o odobrenju emisije.                                                                                    Odluka iz stava 2. ovog člana obavezno sadrži način i rok povrata izvršenih uplata, koji ne može biti duži od 10 dana. 
Član 33.
Depozitar je dužan dostaviti Komisiji i podnosiocu zahtjeva pismeni izvještaj o broju upisanih i uplaćenih vrijednosnihpapira, najkasnije 10 dana od isteka roka za upis i uplatu.                                                                                                                                   Broj upisanih i uplaćenih vrijednosnih papira može biti manji, ali ne veći od broja utvrđenog odlukom o emisiji. 
Član 34. 
Na osnovu izvještaja Depozitara, Komisija donosi rješenje kojim utvrđuje da je javna ponuda uspjela i ukupan broj i iznos prodatih vrijednosnih papira, ili javnu ponudu proglašava neuspjelom.                                                                                                     Rješenje iz stava 1. ovog člana Komisija je dužna dostaviti podnosiocu zahtjeva i Registru najkasnije osam dana od prijema izvještaja Depozitara.                                                                                                 Na osnovu rješenja Komisije iz stava 1. ovog člana, podnosilac zahtjeva je dužan objaviti izvještaj o ukupnom iznosu i broju upisanih i uplaćenih vrijednosnih papira, a u slučaju neuspjele emisije i podatak o načinu i roku povrata izvršenih uplata, u skladu sa odredbom člana 30. stav 1. ovog zakona, najkasnije osam dana od dana prijema rješenja Komisije. 
Član 35. 
Neprodati vrijednosni papiri i vrijednosni papiri ponuđeni u javnoj ponudi koja je proglašena neuspjelom, ne proizvode pravne posljedice niti mogu biti u pravnom prometu. 
2. Zatvorena prodaja 
Član 36. 
Emisija vrijednosnih papira putem zatvorene prodaje vrši se u skladu sa odredbama člana 14. tač. 1., 3., 4., 5. i 8. ovog zakona.                                                                                                                                 Emitent je dužan zatvorenu prodaju prijaviti Komisiji najkasnije 15 dana prije početka upisa vrijednosnog papira. Emitent je dužan dostaviti Komisiji izvještaj o provedenoj zatvorenoj prodaji najkasnije osam dana po završenom upisu vrijednosnog papira. 
Član 37. 
U slučaju neuspjele zatvorene prodaje ili njenog prekida, emitent je dužan o tome obavijestiti Komisiju, najkasnije osam dana od isteka roka za upis i uplatu ili od dana donošenja odluke o prekidu upisa i uplate vrijednosnog papira. 
3. Emisija obveznica Federacije, kantona i općina 
Član 38. 
Emisija obveznica Federacije i kantona vrši se na osnovu zakona, a emisija obveznica općina na osnovu odluke općinskog vijeća.                                                                                                                  Zakoni i odluke iz stava 1. ovog člana donose se za svaku emisiju obveznica posebno, u skladu sa propisima Komisije. 
III - PROMET VRIJEDNOSNIH PAPIRA 
Član 39. 
Promet vrijednosnih papira u smislu odredaba ovog zakona je:                                                                      1) kupovina, prodaja i davanje u zalog vrijednosnih papira;                                                                            2) konverzija i denominacija vrijednosnih papira; i                                                                                            3) spajanje i podjela dionica.                                                                                                                              U prometu mogu biti vrijednosni papiri registrovani kod Komisije. 
Član 40. 
Kupovina, prodaja i davanje u zalog vrijednosnih papira vrši se na osnovu ugovora u pismenoj formi. 
Član 41. 
Ugovor o davanju u zalog vrijednosnih papira proizvodi pravne posljedice upisom ograničenja raspolaganja vrijednosnim papirima u Registar.                                                                                 Ograničenja raspolaganja vrijednosnim papirima datim u zalog upisuju se u certifikat iz člana 8. ovog zakona.                                                                                                                                                Prestankom ugovora iz stava 1. ovog člana, u Registar se upisuje prestanak ograničenja raspolaganja vrijednosnim papirima. 
Član 42. 
Kupovina vrijednosnih papira na osnovu direktne ponude kupca upućene u pismenoj formi vlasnicima vrijednosnih papira je tender ponuda u smislu odredaba ovog zakona. Tender ponuda prijavljuje se Komisiji, a prije toga zabranjeno je svako davanje ponude, kupovina ili pregovaranje o kupovini na osnovu tender ponude i reklamiranje tender ponude.                                                                                                                                              Komisija utvrđuje uvjete davanja, objavljivanja i provođenja tender ponude. 
Član 43. 
Nakon upućivanja vlasnicima vrijednosnih papira, davalac tender ponude dužan je istu javno objaviti.  Tender ponuda obavezno sadrži: 






                                      1) ime i prezime ili firmu i adresu prebivališta ili sjedišta davaoca; 


                                          2) rok važenja ponude, koji ne može biti kraći od 30 dana;                                                                                 3) firmu i sjedište emitenta vrijednosnih papira za čiju kupovinu se daje ponuda;                                            4) vrstu i broj vrijednosnih papira i cijenu koja se za njih nudi;                                                                         5) način izjašnjenja o prihvatanju ponude i odustanka od prihvatanja;                                                              6) firmu i sjedište depozitara davaoca tender ponude;                                                                                     7) rok i način izvršenja obaveza davaoca tender ponude;                                                                                 8) firmu i sjedište banke ili drugog pravnog lica koje garantuje za izvršenje obaveza davaoca tender ponude;                                                                                                                                                               9) druge uvjete određene zakonom i propisima Komisije.                                                                     Davalac tender ponude može, u skladu sa zakonom, vršiti izmjene koje ne smiju mijenjati bitne elemente ponude upućene vlasnicima vrijednosnih papira, i dužan ih je prijaviti Komisiji. 
1. Konverzija i denominacija vrijednosnih papira, spajanje i podjela dionica 
Član 44. 
Konverzija i denominacija vrijednosnih papira i spajanje i podjela dionica vrši se na osnovu odluke emitenta i odobrenja Komisije. 
Član 45. 
Konverzija je povlačenje svih vrijednosnih papira jedne klase i njihova zamjenu novim vrijednosnim papirom druge klase. 
Član 46. 
Denominacija je povlačenje svih vrijednosnih papira jedne nominalne vrijednosti i njihova zamjena jednakim brojem novih vrijednosnih papira iste klase, srazmjerno smanjene nominalne vrijednosti. 
Član 47. 
Spajanje dionica je emisija novih dionica radi zamjene više postojećih dionica za jednu novu dionicu iste klase s većom nominalnom vrijednošću, ili radi zamjene više kvotnih dionica za jednu novu kvotnu dionicu iste klase s većim učešćem.                                                                                                         Dioničar koji nema dovoljno dionica da bi ih u postupku spajanja zamijenio za cijeli broj novih dionica, ima pravo kupiti nedostajući iznos po cijeni novih dionica emitovanim radi spajanjau roku od tri mjeseca od objavljivanja spajanja dionica. 
Član 48. 
Podjela dionica je emisija novih dionica radi zamjene jedne postojeće dionice za više novih dionica iste klase s manjom nominalnom vrijednošću. 
Član 49. 
Konverzija i denominacija vrijednosnih papira i spajanje i podjela dionica provodi se u skladu sa propisima Komisije.                                                                                                                                    Troškove konverzije i denominacije vrijednosnih papira i spajanje i podjele dionica snosi emitent. 
Član 50. 
O konverziji i denominaciji vrijednosnih papira, spajanju i podjeli dionica emitent je dužan obavijestiti sve vlasnike vrijednosnih papira, u roku od osam dana od dana donošenja odluke.                                                                                                                          Rok za zamjenu vrijednosnih papira po osnovu konverzije, denominacije spajanja i podjele je od 30 do 90 dana od dana donošenja odluke emitenta.                                                                                            Emitent je dužan objaviti konverziju i denominaciju vrijednosnih papira, spajanje i podjelu dionica, u skladu sa članom 30. stav 1. ovog zakona. 
Član 51. 
Konverzijom i denominacijom vrijednosnih papira, spajanjem ili podjelom dionica ne mogu se mijenjati osnovni kapital i fond rezervi emitenta.                                                                                    Emitent ne može vršiti isplatu vrijednosnih papira povučenih u postupku konverzije, denominacije, spajanja i podjele.                                                                                                                                  Konverzija i denominacija vrijednosnih papira, spajanje i podjela dionica, ne mogu se vršiti nakon pokretanja postupka stečaja ili likvidacije emitenta.                                                                         Konverzijom i denominacijom, spajanjem i podjelom dionica, prava dioničara ne mogu biti umanjena, osim u slučaju spajanja kvotnih dionica. 
2. Berza i druga uređena javna tržišta 
Član 52. 
Promet vrijednosnih papira obavlja se na berzi i drugim uređenim javnim tržištima, koja se osnivaju radi stvaranja uvjeta za povezivanje ponude i tražnje vrijednosnih papira, u skladu sa zakonom. 
2.1. Berza 
Član 53. 
Berza je mjesto za povezivanje ponude i tražnje vrijednosnih papira i poslovanje vrijednosnim papirima, po unaprijed utvrđenim pravilima (u daljem tekstu: Berza).  Berzu osnivaju, ugovorom u skladu sa zakonom, pravna lica za poslove posredovanja u prometu vrijednosnih papira (u daljem tekstu: profesionalni posrednici) registrovana kod Komisije. 
Član 54. 
Berza obavlja sljedeće poslove:                                                                                                                     1) organizuje povezivanje ponude i tražnje vrijednosnih papira;                                                                    2) osigurava informacije o ponudi, tražnji, tržišnoj vrijednosti i druge podatke o vrijednosnim papirima;                                                                                                                     3) utvrđuje i objavljuje kurseve vrijednosnih papira.                                                                                           Berza obavlja i druge poslove za koje je ovlasti Komisija.                                                                      Poslovanje Berze uređuje se pravilima Berze (u daljem tekstu: Pravila). 
Član 55. 
Berza mora imati osoblje, prostorije i opremu za osiguranje uvjeta svim učesnicima na Berzi da mogu:                                                                                                                             1) istovremeno, ravnopravno i pod jednakim uvjetima davati i prihvatati ponude za kupovinu i prodaju vrijednosnih papira;                                                                                                                                            2) imati istovremen, jednak pristup informacijama o vrijednosnim papirima u prometu; i                             3) prodavati i kupovati vrijednosne papire pod jednakim uvjetima. 
Član 56. 
Berza može biti opća ili specijalizirana.                                                                                                               Opća Berza organizuje promet svih vrsta vrijednosnih papira.                                                              Specijalizirana Berza organizira promet pojedinih vrsta vrijednosnih papira utvrđenih statutom i pravilima specijalizirane Berze. 
Član 57. 
Berza  ne smije:                                                                                                                                                 1) kupovati i prodavati vrijednosne papire osim u slučaju kada jedan od učesnika u prometu na Berzi ne izvrši ugovorenu prodaju ili kupovinu vrijednosnog papira;                                                                     2) davati savjete o kupovini i prodaji konkretnih vrijednosnih papira;                                                              3) davati mišljenja o povoljnosti kupovine ili prodaje konkretnih vrijednosnih papira. 
Član 58. 
Promet vrijednosnih papira na Berzi mogu obavljati samo profesionalni posrednici koji su članovi Berze.                                                                                                                                                           Berza je dužna primiti u članstvo profesionalnog posrednika koji za to ispunjava uvjete, u roku od šest mjeseci od prijema zahtjeva.                                                                                                                          Članstvo u Berzi prestaje:                                                                                                                                1) dobrovoljnim istupanjem;                                                                                                                           2) oduzimanjem dozvole profesionalnog posrednika;                                                                                          3) isključenjem, na osnovu odluke Nadzornog odbora Berze zbog neispunjavanja obaveza propisanih Statutom i Pravilima; i                                                                                                                                          4) likvidacijom člana.                                                                                                                                      Statutom i Pravilima uređuje se postupak prijema u članstvo i prestanka članstva u Berzi. 
Član 59.
Berza je ovlaštena i dužna osigurati javnost prometa vrijednosnih papira na Berzi.                                                   Berza je dužna istovremeno i na jednak način informisati sve članove o vremenu i mjestu prometa, kotaciji i rezultatima prometa vrijednosnih papira i drugim podacima, u skladu sa zakonom i propisima Komisije.                                                                                                                                                        Berza je ovlaštena za javno iznošenje prednosti uvrštavanja vrijednosnih papira u kotaciju i prometa vrijednosnih papira na Berzi. 
2.1.1. Kotacija vrijednosnih papira na Berzi 
Član 60. 
Uvjete kotacije propisuje Berza, u skladu sa ovim zakonom i Pravilima.                                                              U kotaciju mogu biti uvršteni neograničeno prenosivi vrijednosni papiri koji su plaćeni  u cijelosti. 
Član 61. 
Zahtjev za uvrštenje vrijednosnog papira u kotaciju na Berzi podnosi emitent, neposredno ili putem profesionalnog posrednika.                                                                                                                        Zahtjev iz stava 1. ovog člana mora obuhvatati sve vrijednosne papire iste klase. Primarna emisija izuzetno može biti obavljena na Berzi, samo na osnovu odobrenja Komisije. 
Član 62. 
U kotaciju na Berzi mogu se uvrstiti dionice koje ispunjavaju sljedeće uvjete:                                             1) emitent je dioničko društvo registrovano kod Komisije;                                                                                 2) zbir iznosa osnovnog kapitala i fonda rezervi emitenta, uključujući dobit ili gubitak u posljednoj poslovnoj godini, nije manji od iznosa propisanog od Komisije;                                                                      3) emitent je dostavio Komisiji bilans stanja i bilans uspjeha s izvještajem revizije, za posljednje tri poslovne godine; i                                                                                                                                             4) najmanje 25% ukupnog iznosa vrijednosnih papira iste klase za koju je podnesen zahtjev za uvrštenje u kotaciju je prodato putem javne ponude. 
Član 63. 
Obveznice dioničkog društva mogu biti uvrštene u kotaciju na Berzi najmanje u iznosu koji propiše Komisija, uz istovremeno ispunjenje uvjeta iz člana 62. tač. 1.,2. i 3. ovog zakona.                                                                                                                             Zamjenjive obveznice i obveznice s pravom na kupnju drugih vrijednosnih papira mogu biti uvrštene u kotaciju kada su u kotaciju na istoj berzi već uvršteni vrijednosni papiri za koje se te obveznice mogu zamijeniti ili koje je njima moguće kupiti. 
Član 64. 
Za uvrštenje obveznica Federacije u kotaciju na Berzi ne postoje posebni uvjeti ograničenja. 
Član 65. 
Vrijednosni papiri emitenta sa sjedištem izvan Federacije mogu se uvrstiti u kotaciju na Berzi ako ispunjavaju uvjete utvrđene ovim zakonom, propisima Komisije i Pravilima, i uvjete utvrđene propisima koji se primjenjuju u sjedištu emitenta. 
Član 66. 
Prilikom uvrštenja vrijednosnih papira u kotaciju, Berza je dužna objaviti sve podatke koji čine obavezne elemente prospekta, na način utvrđen ovim zakonom. 
Član 67. 
Emitenti vrijednosnih papira uvrštenih u kotaciju na Berzi dužni su objavljivati polugodišnje i godišnje izvještaje o poslovanju, sa sadržajem i na način utvrđen propisima Komisije. 
Član 68. 
Promet vrijednosnih papira uvrštenih u kotaciju na Berzi, obavljen na drugom uređenom javnom tržištu i registrovan na Berzi, smatra se prometom obavljenim na Berzi. 
Član 69. 
Berza propisuje iznose i način plaćanja:                                                                                                          1) naknada za članstvo;                                                                                                                                      2) naknade za usluge članovima Berze i trećim licima;                                                                                   3) doprinosa članova Berze u fond sigurnosti;                                                                                                  4) kazni za povredu odredaba Statuta i Pravila. 
Član 70. 
Berza nije ovlaštena da propisuje naknade za transakcije koje profesionalni posrednici izvršavaju po nalogu i za račun klijenata. 
2.1.2. Osnivanje, pravni položaj i organi Berze 
Član 71. 
Berza je dioničko društvo.                                                                                                                             Berzu osnivaju, na osnovu odobrenja Komisije, najmanje pet profesionalnih posrednika. Berza se upisuje u registar dioničkih društava kod Komisije, u skladu sa zakonom. Osnovni kapital Berze iznosi najmanje 200.000 KM i podijeljen je na obične dionice na ime, od kojih svaka dionica daje pravo na jedan glas.                                                                                                                                      Dioničari Berze mogu biti samo članovi Berze, s jednakim brojem dionica.                                             Dionice Berze ne mogu se prenositi, osim kada dioničar prestane biti član Berze.                                     Berza ne isplaćuje dividende, a profit koristi za unapređenje rada Berze. 
Član 72. 
Statutom se utvrđuje visina fonda sigurnosti Berze i doprinosa članova.                                                           Fond sigurnosti može se koristiti za plaćanje dugova članova Berze samo u slučaju prestanka članstva u Berzi, stečaja ili likvidacije člana Berze.                                                                                                   U slučajevima iz stava 2. ovog člana, Berza ima pravo odvojenog namirenja svojih potraživanja od člana. 
Član 73. 
Statutom se uređuje upravljanje i organizacija Berze.                                                                                 Statut Berze i Pravila odobrava Komisija.                                                                                                        Godišnje izvještaj o poslovanju Berze dostavlja se Komisiji, dioničarima i članovima Berze i objavljuje u "Službenim novinama Federacije BiH". 
Član 74. 
Organi Berze su Skupština i Nadzorni odbor.                                                                                      Skupštinu čine svi dioničari Berze.                                                                                                  Skupština imenuje Nadzorni odbor Berze.                                                                                               Nadzorni odbor imenuje upravu Berze.                                                                                              Uprava rukovodi radom i poslovanjem, zastupa i predstavlja Berzu i odgovara za zakonitost poslovanja. 
Član 75. 
Skupština donosi Statut, Pravila i godišnji finansijski plan Berze.                                                       Godišnjim finansijskim planom utvrđuju se iznos i namjena sredstava za finansiranje Berze. 
Član 76. 
Pravilima Berze uređuju se naročito:                                                                                                         1) uvjeti i način uvrštavanja vrijednosnih papira u redovnu i sporednu kotaciju i prestanka kotacije,                                                                                                                                           2) način zaključivanja, provjere, potvrde, izvršavanja i reg-istracije prometa na Berzi;                          3) postupak poravnanja prometa na Berzi;                                                                                                       4) postupak registracije prometa vrijednosnih papira koji kotiraju na Berzi, obavljenog na drugim uređenim javnim tržištima;                                                                                                                                 5) mjere za sprječavanje manipulacija cijenama;                                                                                              6) usluge Berze u prometu vrijednosnih papira;                                                                                            7) način informisanja o cijenama ponude i tražnje, ostvarenim cijenama i broju transakcija članova Berze;                                                                                                                                                                  8) usluge pravnim licima koja nisu članovi Berze;                                                                                                9) način rješavanja sporova među članovima Berze;                                                                                  10) postupak izmjena i dopuna Pravila. 
Član 77. 
Nadzorni odbor Berze čine predsjednik i najmanje četiri člana.                                                                      U sastav Nadzornog odbora imenuju se:                                                                                                           1) najmanje jedan zaposleni kod emitenta čiji vrijednosni papiri kotiraju na Berzi;                                         2) najmanje jedan dioničar ili zaposleni u pravnom licu koje je dioničar emitenta čiji vrijednosni papiri kotiraju na Berzi; i                                                                                                                                           3) najviše jedan zaposleni na Berzi.                                                                                                                 Većinu članova Nadzornog odbora ne mogu činiti dioničari i zaposleni kod članova Berze i pravnih lica direktno ili indirektno povezanih sa članovima Berze.                                                              Predsjednik i član Nadzornog odbora i drugih tijela Berze ne može istovremeno biti član organa zakonodavne, izvršne i sudske vlasti Bosne i Hercegovine, Federacije Bosne i Hercegovine, kantona i općine, član Nadzornog odbora i direktor pravnog lica s većinskim državnim kapitalom. 
Član 78. 
Predsjednik i članovi Nadzornog odbora učestvuju u radu skupštine Berze bez prava odlučivanja.                                                                                                                                Naknade predsjednika i članova Nadzornog odbora objavljuju se u godišnjem izvještaju o poslovanju Berze. 
Član 79. 
Pravna lica koja imaju više od 10% vrijednosnih papira čiji su emitenti članovi Berze smatraju se direktno ili indirektno povezani sa članovima Berze u smislu odredaba ovog zakona.                                                                                                                                                  Predsjednik i članovi Nadzornog odbora Berze i njihovi bliski srodnici ne mogu pojedinačno posjedovati više od 5% vrijednosnih papira čiji su emitenti članovi Berze ili s njima povezana lica iz stava 1. ovog člana, i ne mogu obavljati djelatnost i provoditi aktivnosti nespojive s principom zaštite investitora.                                                                                                                                              Zaposleni na Berzi ne mogu posjedovati vrijednosne papire čiji je emitent profesionalni posrednik. 
Član 80. 
Predsjednik i članovi Nadzornog odbora i drugih tijela Berze, direktor i zaposleni na Berzi, za vrijeme obavljanja i šest mjeseci nakon prestanka funkcije ili zaposlenja na Berzi ne smiju:                                                                                                                                        1) drugim licima saopćavati podatke i činiti dostupnim dokumente kojim raspolažu, a koji imaju karakter povlaštenih informacija, ukoliko nisu za to ovlašteni zakonom, Statutom, Pravilima, ili drugim propisima Berze;                                                                                                                                                   2) davati savjete o kupovini i prodaji i mišljenje o povoljnosti kupovine ili prodaje konkretnih vrijednosnih papira.                                                                                                                           Uprava Berze dužna je redovno izvještavati lica iz stava 1. ovog člana o vrsti i sadržaju povlaštenih informacija. 
2.2. Druga uređena javna tržišta 
Član 81. 
Profesionalni posrednici mogu ugovorom, u skladu sa zakonom uspostavljati druga uređena javna tržišta, na kojima se promet vrijednosnih papira obavlja po unaprijed utvrđenim pravilima.                                                                                                                  Druga uređena javna tržišta posluju u skladu sa odredbama ovog zakona. 
Član 82. 
Zahtjev za uvrštenje vrijednosnih papira u promet na drugom uređenom javnom tržištu može podnijeti emitent i profesionalni posrednik.                                                                                                          Komisija propisuje podatke koje je emitent dužan objaviti prilikom uvrštenja vrijednosnih papira u promet na drugom uređenom javnom tržištu. 
Član 83. 
Druga uređena javna tržišta dužna su u domaćim dnevnim novinama objavljivati ponude za kupovinu i prodaju i podatke o zaključenim poslovima, sa brojem ostvarenih transakcija, brojem i cijenama vrijednosnih papira.                                                                                                                                       Druga uređena javna tržišta dužna su dostavljati Komisiji izvještaj o zaključenim poslovima, u skladu sa propisima Komisije. 
IV - POSREDOVANJE U PROMETU VRIJEDNOSNIH PAPIRA 
Član 84. 
Poslovi posredovanja u prometu vrijednosnih papira su:                                                                                  1) kupovina i prodaja vrijednosnih papira u svoje ime, a za račun nalogodavca;                                     2) kupovina i prodaja vrijednosnih papira u svoje ime i za svoj račun;                                                           3) poslovi podrške tržištu;                                                                                                                                4) poslovi društva za upravljanje fondovima;                                                                                                  5) osiguranje emisije vrijednosnih papira;                                                                                                          6) investicijsko savjetovanje;                                                                                                                            7) djelatnosti depozitara;                                                                                                                                   8) poslovi poravnanja.                                                                                                                                        Kupovina i prodaja vrijednosnih papira u svoje ime, a za račun nalogodavca su brokerski poslovi. 
Kupovina i prodaja vrijednosnih papira u svoje ime i za svoj račun su dilerski poslovi. 
Član 85. 
Profesionalni posrednik obavlja brokerske poslove na osnovu ugovora sa nalogodavcem. Obavezne elemente ugovora iz stava 1. ovog člana propisuje Komisija.                                                         Profesionalni posrednik može svoja ovlaštenja i obaveze iz ugovora prenijeti na drugog profesionalnog posrednika, ako je to predviđeno ugovorom ili je u interesu nalogodavca, uz njegovu prethodnu saglasnost. 
Član 86. 
Obaveze po osnovu brokerskih poslova imaju prednost nad drugim poslovima istog profesionalnog posrednika.                                                                                                                                                 Obaveze po osnovu brokerskih poslova za treće lice imaju prednost nad obavezama istog profesionalnog posrednika po osnovu brokerskih poslova za lice koje je s njim povezano, u smislu odredaba ovog zakona. 
Član 87. 
Profesionalni posrednik dužan je odmah pismeno obavijestiti nalogodavca za brokerski posao o postojanju konflikta interesa.                                                                                                                          Ako prilikom prijema instrukcija nije obavijestio nalogodavca o postojanju konflikta interesa u smislu stava 1. ovog člana, profesionalni posrednik dužan je nadoknaditi štetu koju je izvršavanjem tih instrukcija pretrpio nalogodavac.                                                                                                       Profesionalni posrednik dužan je nadoknaditi u punom iznosu gubitke koje nalogodavac za brokerske poslove pretrpi zbog neizvršavanja ili neadekvatnog izvršavanja instrukcija nalogodavca.                                                                                                                    Potraživanja od nalogodavca koja nisu nastala u obavljanju brokerskih poslova ne mogu se naplatiti iz vrijednosnih papira ili druge imovine nalogodavca koju drži profesionalni posrednik.                                                                                                                                      Ako je pokrenut postupak stečaja nad profesionalnim posrednikom, u stečajnu masu ne ulazi imovina nalogodavca koju drži profesionalni posrednik. 
Član 88. 
U obavljanju brokerskih poslova profesionalni posrednik dužan je voditi posebnu knjigu u koju upisuje naloge i opozive naloga (u daljem tekstu: Knjiga naloga), koja obavezno sadrži:                                                                                                                                               1) datum, sat i minut i način prijema naloga;                                                                                                        2) naziv i sjedište nalogodavca, sa imenom i prezimenom ovlaštenog lica koje je dalo nalog, ili ime i prezime i jedinstveni matični broj građanina za fizičko lice kao nalogodavca;                                                                                                                                       3) oznaku vrijednosnog papira na koji se odnosi nalog;                                                                                        4) instrukcije za izvršavanje naloga: cijena, ograničenje cijene i rok važenja naloga;                                      5) naznaku zadržanog prava otkaza naloga i rok otkaza; i                                                                                 6) datum, vrijeme i način izvršenja naloga.                                                                                                    U Knjizi naloga nisu dozvoljene ispravke upisanih podataka.                                                                Komisija može propisati i druge obavezne elemente Knjige naloga. 
Član 89. 
Poslove podrške tržištu profesionalni posrednik obavlja u okviru dilerskih poslova, na osnovu javne objave kupovine i prodaje vrijednosnih papira uz obavezu da ih kupi ili proda po objavljenoj cijeni.                                                                                                       Javna objava iz stava 1. ovog člana, obavezno sadrži cijenu, broj vrijednosnih papira i rok važenja objave.                                                                                                                                                Profesionalni posrednik mora prihvatiti ponudu za kupovinu ili prodaju vrijednosnih papira po osnovu javne objave iz stava 1. ovog člana.                                                                                                             Poslovi podrške tržištu obavljaju se u skladu sa ovim zakonom i propisima Komisije kojima se regulišu dilerski poslovi. 
Član 90. 
Poslovi osiguranja emisije vrijednosnih papira su kupovina vrijednosnih papira emitenta i preuzimanje rizika njihove prodaje.                                                                                                                                           U okviru poslova osiguranja, profesionalni posrednik preuzima od emitenta vrijednosne papire sa obavezom da ih sve proda ili da proda najveći mogući broj vrijednosnih papira. Profesionalni posrednik obavlja poslove osiguranja na osnovu ugovora sa emitentom. Ugovor o osiguranju emisije može uključivati obavezu osiguravatelja da otkupi vrijednosne papire koje ne uspije prodati trećim licima.                                                     Osiguravatelj može u periodu prodaje vrijednosnih papira čiju emisiju osigurava intervenisati na sekundarnom tržištu radi stabilizacije njihovih cijena. 
Član 91. 
Poslove investicionog savjetovanja obavlja fizičko lice.                                                                          Komisija propisuje uvjete, izdaje dozvole i vodi registar lica ovlaštenih za obavljanje poslova investicionog savjetovanja. 
Član 92. 
Profesionalni posrednik može pružati usluge investicionog savjetovanja ako ima zaposlena najmanje dva lica koja imaju dozvolu za obavljanje ovih poslova. 
Član 93. 
Depozitar obavlja poslove na osnovu ugovora sa emitentom i profesionalnim posrednikom (u daljem tekstu: Deponent).                                                                                                                                        Banke i druge finansijske organizacije ne smiju obavljati sljedeće poslove u prometu vrijednosnih papira:                                                                                                                                                                   1) kupovinu i prodaju u svoje ime, a za tuđi račun, niti u tuđe ime i za tuđi račun;                                           2) nadzor i reviziju prometa vrijednosnih papira;                                                                                                           3) procjenu vrijednosnih papira i imovine u vezi s njima, ukoliko ne namjeravaju odobriti kredit na osnovu vrijednosnih papira kao sredstvo garancije povrata kredita. 
Član 94. 
Depozitar u ime i za račun Deponenta obavlja:                                                                                               1) upis i prijem uplata za vrijednosne papire;                                                                                                      2) novčane transakcije po osnovu prometa vrijednosnih papira na sekundarnom tržištu, distribuciju divinende;                                                                                                                                                             3) isplatu drugih obaveza po osnovu vrijednosnih papira.                                                                         Ugovorom iz člana 93. ovog zakona, Deponent može ovlastiti Depozitara i za obavljanje drugih poslova u vezi sa vrijednosnim papirima, isključujući poslove registra i poravnanja u prometu vrijednosnih papira. 
Član 95. 
Profesionalni posrednik može, u skladu sa ovim zakonom i propisima Komisije obavljati i sljedeće poslove: berzanske aktivnosti, aktivnosti na drugim uređenim javnim tržištima, reviziju poslovanja, vrednovanje vrijednosnih papira, konzalting i informisanje u prometu vrijednosnih papira. 
Član 96. 
Najmanji iznos osnovnog kapitala za profesionalne posrednike utvrđuje se propisom Komisije.                                                                                                                           Profesionalni posrednik može emitovati samo dionice na ime. 
Član 97. 
Više profesionalnih posrednika koji pojedinačno ne ispunjavaju uvjet osnovnog kapitala za obavljanje poslova osiguranja emisije vrijednosnih papira, mogu formirati konzorcij profesionalnih posrednika na osnovu odobrenja Komisije.                                                                                                                Odobrenje iz stava 1. ovog člana daje se za svaku emisiju pojedinačno. 
Član 98. 
Profesionalni posrednik ne može, direktno ili indirektno, posjedovati dionice drugog profesionalnog posrednika.                                                                                                                                                            Član nadzornog odbora i uprave i zaposleni kod profesionalnog posrednika ne može istovremeno biti član nadzornog odbora ili uprave ili obavljati poslove kod drugog profesionalnog posrednika.                                                                                                 Profesionalni posrednik dužan je pismeno izvještavati Komisiju o promjenama u strukturi kapitala i direktnim ili indirektnim odnosima vlasništva sa drugim pravnim licima, do kojih je došlo nakon dobijanja dozvole za obavljanje poslova posredovanja, u roku od osam dana od dana nastanka tih promjena. 
Član 99. 
Profesionalni posrednik dužan je novčana sredstva nalogodavca držati na posebnom računu kod Depozitara (u daljem tekstu: Račun nalogodavca).                                                                                           Sredstva na Računu nalogodavca nisu imovina profesionalnog posrednika, ne ulaze u likvidacionu ili stečajnu masu i ne mogu se koristiti za naplatu potraživanja trećih lica prema profesionalnom posredniku.                                                                                                                                            Profesionalni posrednik dužan je kod Registra otvoriti poseban račun za vrijednosne papire nalogodavca. 
Član 100. 
Profesionalni posrednik može obavljati poslove iz člana 84. ovog zakona, ako ima zaposleno najmanje jedno lice sa dozvolom za obavljanje poslova posredovanja u prometu vrijednosnih papira. 
Član 101. 
Komisija propisuje uvjete, izdaje dozvole i vodi registar fizičkih lica ovlaštenih za obavljanje poslova posredovanja u prometu vrijednosnih papira. 
Član 102.  
Profesionalni posrednik dužan je Komisiji dostavljati:                                                                                     1) polugodišnje i godišnje izvještaje o poslovanju sa nalazom revizije, u roku od 30 dana od isteka roka za pripremu tih izvještaja;                                                                                                                                    2) podatke o promjeni okolnosti koje utiču na ispunjavanje uvjeta za obavljanje poslova posredovanja u prometu vrijednosnih papira, najkasnije osam dana od dana nastanka promjena; i                                                                                                                                          3) podatke koji se odnose na ograničenja iz člana 98. Ovog zakona. 
V - ORGANIZIRANJE PROFESIONALNIH POSREDNIKA 
Član 103. 
Profesionalni posrednici mogu, radi ujednačavanja i održavanja standarda obavljanja poslova u prometu vrijednosnih papira, zaštite vlasnika vrijednosnih papira i drugih korisnika njihovih usluga, i efikasnog prometa vrijednosnih papira osnivati svoje organizacije (u daljem tekstu: samoregulirajuće organizacije). 
Član 104. 
Samoregulirajuće organizacije mogu za svoje članove:                                                                                     1) utvrđivati pravila obavljanja poslova profesionalnih posrednika;                                                                2) utvrđivati standarde obavljanja prometa vrijednosnih papira;                                                                      3) prikupljati i objavljivati informacije i rezultate istraživanja;                                                                         4) utvrđivati vrstu i stepen kvalifikacija za lica zaposlena kod profesionalnih posrednika, organizirati obuku i izdavati uvjerenja o kvalifikacijama. 
Član 105. 
Samoregulirajuće organizacije mogu donositi pravila i standarde za poslovanje svojih članova, koji se odnose na:                                                                                                                                                           1) kvalifikacije zaposlenih lica;                                                                                                                          2) sprječavanje manipulacije cijenama vrijednosnih papira;                                                                             3) sadržaj i oblik dokumentacije i izvještaja;                                                                                                    4) minimalni kapital i tehničke uvjete potrebne za obavljanje djelatnosti;                                                   5) prijem, istupanje i isključivanje iz samoregulirajuće organizacije;                                                            6) podjelu i način međusobnog plaćanja troškova i provizija;                                                                        7) zaštitu interesa korisnika usluga, uključujući i procedure podnošenja žalbi ili zahtjeva za obeštećenje protiv članova samoregulirajuće organizacije;                                                                                                 8) obaveze prema korisnicima usluga i drugim licima po osnovu gubitaka uzrokovanih greškama, propustima i nezakonitim radnjama članova samoregulirajućih organizacija, njihove uprave ili službenika;                                                                                                                                                          9) nadzor primjene pravila i standarda, uspostavljanje organa nadzora i proceduru izvještavanja o nalazima;                                                                                                                                                            10) izricanje i primjenu mjera za narušavanje pravila i standarda. 
Član 106. 
Pravila i standardi iz člana 105. ovog zakona ne mogu uključivati:                                                                 1) diskriminaciju članova samoregulirajućih organizacija i korisnika njihovih usluga;                                  2) ograničenja prijema ili istupanja članova ako ispunjavaju uvjete;                                                             3) ograničenja i sprječavanje konkurencije članova;                                                                                            4) pitanja koja nisu u nadležnosti samoregulirajuće organizacije ili su nespojiva s njenim ciljevima; i                                                                                                                                                   5) pogrešne, nekompletne i nerazumljive odredbe i informacije. 
Član 107. 
Pravila i standarde iz čl. 105. i 106. ovog zakona odobrava Komisija. 
Član 108. 
Samoregulirajuće organizacije finansiraju se iz doprinosa članova i prihoda od usluga koje pružaju članovima i trećim licima, a profit koriste za unapređenje rada. 
. VI - ZAŠTITA INVESTITORA 
1. Objavljivanje informacija 
Član 109. 
Emitent vrijednosnih papira emitovanim putem javne ponude dužan je, u skladu s propisima Komisije, objavljivati podatke o tim vrijednosnim papirima i svom finansijskom poslovanju u:                                                                                                               1) polugodišnjem i godišnjem izvještaju o svom poslovanju;                                                                             2) izvještaju o događajima koji bitno utiču na finansijsko poslovanje emitenta;                                            3) prospektu svakog novog vrijednosnog papira koji emituje; i                                                                       4) izvještaju o rezultatima svake nove javne ponude vrijednosnih papira. 
Član 110. 
Polugodišnji izvještaj o poslovanju emitenta obavezno sadrži podatke o:                                                    1) članovima nadzornog odbora i uprave, i broj dionica emitenta u njihovom vlasništvu;                          2) dioničarima koji posjeduju više od 5% dionica sa pravom glasa;                                                               3) pravnim licima u kojim emitent posjeduje više od 10% dionica;                                                                4) poslovnim jedinicama i predstavništvima emitenta;                                                                                    5) skupštini emitenta održanoj u periodu za koji se podnosi izvještaj;                                                            6) bilansu stanja i bilansu uspjeha na kraju perioda;                                                                                        7) upotrebi kapitala pribavljenog prethodnom emisijom vrijednosnih papira putem javne ponude;                                                                                                                                                8) smanjenju ili povećanju imovine emitenta za više od 10% u odnosu na stanje iz prethodnog izvještaja, sa činjenicama koje su na to uticale;                                                                                          9) smanjenju ili povećanju neto dobiti ili gubitka emitenta za više od 10% u odnosu na stanje iz prethodnog izvješ taja, sa činjenicama koje su na to uticale;                                                                   10) transakcijama imovinom u obimu većem od 10% vri-jednosti ukupne imovine emitenta na dan transakcije;                                                                                                                                                 11) emisiji vrijednosnih papira obavljenoj tokom izvještajnog perioda sa naznakom vrste i klase vrijednosnih papira; i                                                                                                                                           12) dividendi i kamatama po osnovu vrijednosnih papira.                                                                   Polugodišnji izvještaj odobrava nadzorni odbor i dostavlja se dioničarima na njihov zahtjev.                                                                                                                               Troškove dostave polugodišnjeg izvještaja, najviše u iznosu stvarnih troškova štampanja i dostave, snosi dioničar. 
Član 111. 
Emitent je dužan godišnji izvještaj sa nalazom revizije dostaviti Komisiji i objaviti najmanje u jednom domaćem dnevnom listu i dostaviti ga dioničarima na njihov zahtjev.  Troškove dostave godišnjeg izvještaja, najviše u iznosu stvarnih troškova štampanja i dostavljanja, snosi dioničar. 
Član 112. 
Događaji koji bitno utiču na finansijsko poslovanje su:                                                                                    1) reorganizacija emitenta i s njim povezanih lica;                                                                                          2) odluka o emisiji i svaka započeta, prekinuta ili okončana emisija vrijednosnih papira;                                 3) sticanje od strane jednog dioničara više od 5% dionica emitenta s pravom glasa;                                         4) isplate finansijskih obaveza prema dioničarima;                                                                                           5) odluka o sazivanju skupštine dioničara;                                                                                                     6) promjena registra ili revizora;                                                                                                                     7) jednokratno povećanje ili smanjenje imovine emitenta za više od 10%; i                                                  8) jednokratna transakcija u obimu većem od 10% vrijednosti ukupne imovine emitenta.  Pismeni izvještaj o svakom događaju stava 1. ovog člana, emitent je dužan dostaviti Komisiji i objaviti najmanje u jednom domaćem dnevnom listu, najkasnije osam dana od dana događaja. 
Član 113. 
Profesionalni posrednik dužan je dostaviti Komisiji i objaviti izvještaj o svakom slučaju kada je u jednom tromjesečju posredovao u kupovini ili prodaji svih vrijednosnih papira ili u jednokratnoj kupovini ili prodaji više od 5% svih vrijednosnih papira iste klase istog emitenta.                                                                                                                                  Izvještaj iz stava 1. ovog člana obavezno sadrži naziv i sjedište profesionalnog posrednika i emitenta, vrstu, ukupan broj i cijenu vrijednosnih papira.                                                                                 Profesionalni posrednik dužan je nakon svake objave namjere ili date ponude za kupovinu ili prodaju vrijednosnih papira objaviti informacije o tim vrijednosnim papirima ili izričitu izjavu da takvim informacijama ne raspolaže. 
Član 114. 
Radi zaštite investitora, Berza je dužna objavljivati:                                                                                         1) pravila;                                                                                                                                                           2) popis članova;                                                                                                                                              3) popis članova nadzornog odbora i uprave;                                                                                                   4) popis vrijednosnih papira u prometu;                                                                                                           5) podatke o prometu vrijednosnih papira pojedinačno, koji obavezno sadrže datum i vrijeme prometa, vrstu, broj i cijenu vrijednosnih papira.                                                                                                       Podatke o vrijednosnim papirima u prometu i ostvarenom prometu Berza je dužna mjesečno objavljivati u svom biltenu ili sredstvima javnog informisanja. 
Član 115.  
Samoregulirajuće organizacije dužne su objavljivati:                                                                                      1) popis članova;                                                                                                                                              2) popis članova nadzornog odbora i uprave;                                                                                                 3) pravila i standarde;                                                                                                                                       4) uvjete i način sticaja kvalifikacija za obavljanje poslova posredovanja u prometu vrijednosnih papira;                                                                                                                                                                 5) popis lica kojima je izdato uvjerenje iz člana 104. tačka 4. ovog zakona;                                                       6) kazne izrečene protiv njihovih članova, članova njihovih organa i službenika. 
Član 116. 
Vlasnik vrijednosnih papira dužan je objavljivati podatke o sticanju više od 5% dionica sa pravom glasa istog emitenta emitovanih putem javne ponude, i o prodaji ili kupovini kojom je učešće u ukupnom broju dionica sa pravom glasa istog emitenta povećao iznad ili smanjio ispod jedne desetine, jedne petine, jedne četvrtine, jedne trećine, jedne polovine, i dvije trećine.                                                                                                                     U slučajevima iz stava 1. ovog člana, vlasnik vrijednosnih papira dužan je objaviti svoje ime i prezime, ili naziv i sjedište, naziv i sjedište emitenta, klasu i broj dionica u svom vlasništvu i procenat svog učešća u ukupnom broju dionica sa pravom glasa i svih dionica istog emitenta.                                                                                                                          Prilikom sticanja vlasništva u obimu iz stava 1. ovog člana na osnovu tender ponude, kupac je dužan sve ponuđene dionice otkupiti po cijeni objavljenoj u tender ponudi.  Vlasnik vrijednosnih papira dužan je pismeno obavijestiti Komisiju o nastanku okolnosti iz stava 1. ovog člana najkasnije osam dana od dana njihovog nastanka. 
2. Povlaštene informacije 
Član 117. 
Povlaštenim informacijama u smislu odredaba ovog zakona smatraju se podaci o emitentu i njegovim vrijednosnim papirima koje licima koja njima raspolažu daju prednost u odnosu na druge učesnike u prometu vrijednosnih papira, ili mogu uticati na cijenu vrijednosnih papira. 
Član 118. 
Članovi nadzornog odbora i uprave i zaposlenih kod emitenta, lica koja kontrolišu emitenta i druga lica koja po položaju ili ugovoru imaju pristup povlaštenim informacijama, sve dok imaju te funkcije ili svojstva i šest mjeseci nakon njihovog prestanka, kao i treća lica koja su od njih došla do povlaštenih informacija, dužna su pismeno izvještavati Komisiju o vrijednosnim papirima emitenta koje posjeduju svim transakcijama tim vrijednosnim papirima i promjenama vlasničkih prava sadržanih u vrijednosnim papirima koje posjeduju. 
Član 119. 
Lica iz člana 118. ovog zakona ne mogu povlaštene informacije javno iznositi ako za to nisu izričito ovlaštena u okviru obavljanja svojih poslova, davati povlaštene informacije trećim licima i koristiti ih prilikom kupovine i prodaje i davanja savjeta o kupovini i prodaji vrijednosnih papira na koje se te informacije odnose.                                                                                                                                        Lice koje postupi protivno odredbi stava 1. ovog člana dužno je trećem licu nadoknaditi štetu, uključujući i izgubljenu dobit prouzrokovanu takvim postupanjem. 
3. Zabrana manipulacije cijenama 
Član 120. 
Zabranjeno je svako postupanje s ciljem manipulacije cijenama vrijednosnih papira, a naročito:                                                                                                                                             1) promet vrijednosnih papira bez stvarne promjene vlasnika vrijednosnog papira;                                      2) davati nalog za kupovinu i prodaju vrijednosnog papira na osnovu saznanja da je drugo lice dalo ili će dati nalog za kupovinu ili prodaju istog vrijednosnog papira po istoj ili približno istoj cijeni;                                                                                                                           3)promet vrijednosnih papira radi povećanja ili smanjenja njihove cijene ili stvaranja privida prometa; i                                                                                                                                                                             4) promet vrijednosnih papira u okviru poslova upravljanja portfeljom vrijednosnih papira, radi sticanja provizije po osnovu kupovine ili prodaje vrijednosnih papira iz tog portfelja.                                                                                                                                     Fizičko i pravno lice koje postupa protivno odredbama stava 1. ovog člana odgovorno je za naknadu štete uzrokovane takvimpostupanjem drugim licima. 
4. Osiguranje obaveza po vrijednosnim papirima 
Član 121. 
Svaka garancija ili osiguranje plaćanja dividende je ništavna. 
Član 122. 
Isplate po osnovu obveznica mogu biti garantovane bankarskom garancijom, zalogom nekretnina ili vrijednosnih papira.                                                                                                                                           Garancija iz stava 1. ovog člana odnosi se na ukupne obaveze emitenta po osnovu obveznica i aktivira se na prvi poziv bilo kog vlasnika obveznice za koje je garancija izdata.                                                                                                                                                   Zalog nekretnina mora biti upisan u odgovarajuće javne knjige, u korist vlasnika obveznice.                                                                                                                                   Zalog vrijednosnih papira upisuje se kod Registra.                                                                       Vrijednost zaloga ne može biti manja od ukupne obaveze emitenta po garantovanim obveznicama. 
5. Promocija vrijednosnih papira 
Član 123. 
Promocija vrijednosnih papira mora sadržavati naziv profesionalnog posrednika ili ime i prezime drugog lica odgovornog za tačnost i potpunost informacija iznesenih u javnoj promociji.                                                                                                                             Profesionalni posrednici mogu javno iznositi informacije o vrijednosnim papirima i emitentima samo u okviru poslova koje obavljaju u prometu vrijednosnih papira.                                                               Objavljivanje informacija o vrijednosnim papirima i emitentu koje se obavezno dostavljaju Komisiji ne smatraju se javnom promocijom.                                                                                                      Objavljivanje informacija o emisiji vrijednosnih papira ili isplaćenoj dividendi smatraju se javnom promocijom. 
Zabranjeno je svako postupanje kojim se objavljuju i prenose netačne i nepotpune informacije o vrijednosnim papirima iemitentima. 
Član 124. 
U javnoj promociji ne smiju se objavljivati:                                                                                                        1) nepotpune i netačne informacije o vrijednosnim papirima koji se nude za kupovinu i prodaju i uvjetima prodaje i kupovine;                                                                                                                              2) procjene povećanja vrijednosti i prinosa od vrijednosnih papira, osim vrijednosnih papira sa fiksnim prinosom utvrđenim u prospektu;                                                                                                                        3) javnu garanciju ili informacije o garanciji na osnovu poređenja sa drugim vrijednosnim papirima,                                                                                                                                           4) podatke o nedostacima profesionalnih posrednika koji učestvuju u sličnim aktivnostima u prometu vrijednosnih papira ili nedostacima emitenata sličnih vrijednosnih papira.                                                                                                                           Lice koje postupa protivno odredbama stava 1. ovog člana, dužno je naknaditi štetu prouzrokovanu trećim licima takvim postupanjem.                                                                                                                         Lice iz člana 123. stav 1. dužno je dostaviti Komisiji sve podatke i publikacije namijenjene javnoj promociji, najkasnije osam dana prije objavljivanja. 
Član 125. 
Promocija vrijednosnih papira koji se emituju putem javne ponude, može se obavljati nakon što Komisija odobri emisiju. 
VII - KAZNENE ODREDBE 
Član 126. 
Novčanom kaznom u iznosu od 200 do 1.000 KM kaznit će se za prekršaj pojedinac:                                     1) ako kao vlasnik računa vrijednosnog papira ne postupi u skladu sa odredbama člana 9. ovog zakona;                                                                                                                                     2) ako posjeduje vrijednosne papire ovlaštenih privrednika protivno članu 79. st. 2 i 3. ovog zakona;                                                                                                                                          3) ako postupi protivno odredbama člana 80. stav 1. ovog zakona;                                                                    4) ako obavlja poslove investicijskog savjetnika protivno članu 91. stav 2. ovog zakona;                            5) ako posjeduje dionice više profesionalnih posrednika protivno članu 98. stav 1. ovog zakona. 
Član 127. 
Novčanom kaznom u iznosu od 10.000 do 70.000 KM kaznit će se za privredni prijestup pravno lice:                                                                                                                                          1) ako ograniči pravo kupovine i raspolaganja vrijednosnim papirom suprotno odredbama člana 7. stav 3. ovog zakona;                                                                                                                                                     2) ako utvrdi prava prednosti kupovine vrijednosnih papira suprotno odredbama člana 7. stav 4. ovog zakona;                                                                                                                                                                  3) ako ne dostavi Registru tačne i potpune podatke iz člana 7 stav 5. ovog zakona,                                          4) ako kao vlasnik računa vrijednosnog papira ne postupi u skladu sa odredbama člana 9. ovog zakona;                                                                                                                                       5) ako izvrši emisiju vrijednosnih papira bez odobrenja Komisije iz člana 13. stav 5. ovog zakona;                                                                                                                                            6) ako prospekt iz člana 17. ili skraćeni prospekt iz člana 26. ovog zakona objavi bez odobrenja Komisije;                                                                                                                                                           7) ako ne objavi prospekt u skladu sa odredbama čl. 18. Do 24. ovog zakona;                                        8) ako propusti da izvrši radnje iz člana 25. ovog zakona;                                                                               9) ako emisiju vrijednosnih papira obavi na osnovu skraćenog prospekta suprotno odredbama člana 26. ovog zakona;                                                                                                                                                    10) ako javni poziv ne objavi u skladu sa članom 30. ovog zakona;                                                                     11) ako ne obavijesti Komisiju i javnost o prekidu javne ponude u skladu sa članom 32. stav 2. ovog zakona;                                                                                                                                                               12) ako emituje vijednosne papire suprotno odredbama člana 33. stav 2. ovog zakona;                                           13) ako ne objavi podatke o upisu i uplati vrijednosnih papira na način i u rokovima utvrđenim članom 34. stav 3. ovog zakona;                                                                                                                                    14) ako ne obavijesti Komisiju o prekidu zatvorene prodaje vrijednosnih papira u skladu sa članom 37. ovog zakona;                                                                                                                                                       15) ako ne obavijesti vlasnike vrijednosnih papira o konverziji ili denominaciji vrijednosnih papira, odnosno spajanju ili podjeli dionica, u skladu sa članom 50. ovog zakona;                                                                                                                                          16) ako konverziju ili denominaciju vrijednosnih papira, odnosno spajanje ili podjelu dionica izvrši protivno odredbama člana 51. ovog zakona;                                                                                                    17) ako raspolaže dionicama Berze suprotno odredbama člana 57. stav 1. tačka 1.ovog zakona;                                                                                                                                                18) ako primi u članstvo Berze lice koje ne zadovoljava uvjete iz člana 58. stav 1. ovog zakona;                                                                                                                                             19) ako ne primi u članstvo Berze lice koje ispunjava uvjete prijema u skladu sa članom 58. stav 2. ovog zakona;                                                                                                                                                      20) ako ne propiše uvjete kotacije vrijednosnih papira na Berzi iz člana 60. stav 2. ovog zakona;                                                                                                                                               21) ako uključi vrijednosne papire u redovnu kotaciju na Berzi protivno odredbama čl. 62., 63. i 65 ovog zakona;                                                                                                                                                       22) ako ne objavi podatke iz člana 66. ovog zakona;                                                                                           23) ako ne objavljuje izvještaj o poslovanju u skladu sa odredbama člana 67. ovog zakona;                                                                                                                                             24) ako godišnji izvještaj Berze ne dostavi Komisiji ili ga ne objavi u skladu sa članom 73. stav 3. ovog zakona;                                                                                                                                                       25) ako posjeduje vrijednosne papire ovlaštenih posrednika protivno članu 79. st. 2. i 3. ovog zakona;                                                                                                                                    26) ako postupa protivno odredbama člana 80. stav 1. ovog zakona;                                                                   27) ako prenese obaveze iz ugovora sa nalogodavcem na drugog profesionalnog posrednika protivno odredbama člana 85. stav 3. ovog zakona;                                                                                                         28) ako ne osigurava prednost obavezama brokera iz člana 86. ovog zakona;                                                      29) ako ne ispuni obavezu iz člana 87. stav 1. ovog zakona;                                                                            30) ako ne vodi Knjigu naloga iz člana 88. stav 1. ovog zakona;                                                                      31) ako ne izvrši obavezu iz člana 88. stav 2. ovog zakona;                                                                          32) ako obavlja poslove investicionog savjetnika protivno članu 91. stav 2. ovog zakona;                           33) ako obavlja poslove investicionog savjetovanja protivno članu 92. ovog zakona;                                      34) ako posjeduje dionice više profesionalnih posrednika, protivno članu 98. stav 1. ovog zakona;                                                                                                                                              35) ako postupa s novčanim sredstvima nalogodavca protivno odredbama člana 99. ovog zakona;                                                                                                                                            36) ako obavlja poslove posredovanja u prometu vrijednosnih papira bez ispunjavanja uvjeta iz člana 100. ovog zakona;                                                                                                                                              37) ako ne dostavlja Komisiji izvještaje iz člana 102. ovog zakona;                                                                          38) ako ne objavljuje izvještaj iz člana 106. na način utvrđen odredbama čl. 110. do 115. ovog zakona.                                                                                                                         Novčanom kaznom u iznosu od 1.000 do 5.000 KM kaznit će se za privredni prijestup iz stava 1. ovog člana odgovorno lice u pravnom licu. 
Član 128. 
Novčanom kaznom u iznosu od 50.000 do 70.000 KM kaznit će se za privredni prijestup pravno lice:                                                                                                                                       1) ako koristi povlaštene informacije protivno odredbama člana 119. ovog zakona;                                           2) ako obavlja promet vrijednosnih papira na način protivan zabrani iz člana 120.ovog zakona;                                                                                                                                                      3) ako objavljuje informacije i provodi promociju protivno odredbama čl. 123. do 125.ovog zakona.                                                                                                                   Novčanom kaznom u iznosu od 1.000 do 5.000 KM kaznit će se za privredni prijestup iz stava 1. ovog člana odgovorno lice u pravnom licu. 
Član 129. 
Ko u namjeri sticanja imovinske koristi za sebe ili drugoga ili nanošenja materijalne štete drugome koristi povlaštene informacije protivno odredbama člana 119. ovog zakona ili obavlja promet vrijednosnih papira na način protivan zabrani iz člana 120. ovog zakona ili objavljuje informacije i provodi promociju protivno odredbama čl. 123. do 125. ovog zakona, kaznit će se novčanom kaznom ili kaznom zatvora od tri mjeseca do pet godina. 
Član 130. 
Ko u namjeri sticanja imovinske koristi za sebe ili drugoga ili nanošenja materijalne štete drugome, kao član nadzornog odbora ili uprave emitenta dopusti ili omogući distribuciju prospekta kopije po sadržaju različitog od propisanog odredbama čl. 18. do 24. ovog zakona ili dopusti ili omogući navođenje u prospektu vrijednosnih papira netačnih ili nepotpunih podataka, kaznit će se novčanom kaznom ili kaznom zatvora od tri mjeseca do pet godina. 
Član 131. 
Ko u namjeri sticanja imovinske koristi za sebe ili drugoga ili nanošenja materijalne štete drugome, kao član uprave Berze dopusti uvrštenje u kotaciju na Berzi vrijednosnog papira koji ne ispunjava uvjete iz čl. 62.,63. i 65. ovog zakona, kaznit će se novčanom kaznom ili kaznom zatvora od tri mjeseca do pet godina. 
Član 132. 
Ko kao vlasnik vrijednosnih papira ne dostavi Komisiji podatke iz člana 116. ovog zakona kaznit će se novčanom kaznom ili kaznom zatvora od tri mjeseca do pet godina. 
VIII - PRIJELAZNE I ZAVRŠNE ODREDBE 
Član 133. 
Vrijednosni papiri emitovani prije stupanja na snagu ovog zakona smatraju se vrijednosnim papirima emitovanim putem javne ponude.                                                                                                        Vrijednosne papire u materijalizovanom obliku emitovane prije stupanja na snagu ovog zakona emitent je dužan deponovati u skladu sa članom 5. ovog zakona najkasnije godinu dana od dana stupanja na snagu ovog zakona. 
Član 134. 
Na dionice koje se emituju u postupku privatizacije, u skladu sa Zakonom o privatizaciji preduzeća ("Službene novine Federacije BiH", broj 27/97) i Zakonu o privatizaciji banaka ("Službene novine Federacije BiH", broj 12/98) ne primjenjuju se odredbe čl. 13. do 38. ovog zakona.                                                                                                                         Nakon provedenog postupka privatizacije preduzeća i banke, dionice iz stava 1. ovog člana u privatnom ili državnom vlasništvu smatraju se dionicama emitovanim putem javne ponude i na njih se primjenjuju odredbe ovog zakona o prometu vrijednosnih papira. 
Član 135. 
Danom stupanja na snagu ovog zakona prestaje primjena zakona i drugih propisa koji su regulisali ovu materiju, a primjenjivali su se na teritoriji Federacije do dana stupanja na snagu ovog zakona. 
Član 136. 
Ovaj zakon stupa na snagu osmog dana od dana objavljivanja u "Službenim novinama Federacije BiH". 
